‘Padwoede-motoris’ vra dat saak teruggetrek wordMeekahefele Mosooa waai vir fotograwe buite die hof tydens ‘n vorige verskyning. Foto: Werner Beukes / SAPA Die motoris wat na bewering die motorfietsryer, Douglas Pearce (39), tydens ŉ padwoedevoorval doodgeskiet het, het Donderdag die Roodepoort-landdroshof versoek om die saak teen hom so gou as moontlik af te handel. Meekahefele Mosooa het aan landdros Denise Smith gesê hy is keelvol daarvoor dat die saak aanhoudend uitgestel word. Mosooa het ook versoek dat die saak van moord teen hom, voorlopig teruggetrek word. “Indien die saak teruggetrek word, sal dit die ongerief om hof toe te kom uit die weg ruim. Indien die saak teruggetrek word en die ondersoek voortgaan, en die staat dan bevind dat hulle ‘n saak teen my het, dan weet hulle waar om my te vind,” het hy gesê. Mosooa sê hy is welbekend in die land en dat die staat weet wat sy adres is, bedoelende dat hy nie ‘n vlugrisiko is nie. Hy het versoek om die hof direk aan te spreek, aangesien sy regsverteenwoordiger glo siek is en nie die hofverrigtinge kon bywoon nie. Landdros Smith het Mosoaa herinner dat hy tereg staan op ‘n ernstige aanklag en dat dit lank kan vat om die saak te ondersoek. Smith het vroeër ‘n beroep gedoen op die ondersoekers om hulle werk te doen. Die saak is tot 30 September uitgestel. Mosooa het met ‘n glimlag by die hof uitgestap sonder om na Pearce se naasbestaandes in die openbare galery te kyk. Hy is vroeër op borgtog van R5 000 vrygelaat. Pearce is op 14 Februarie vanjaar in Malibongwerylaan in Johannesburg doodgeskiet. Masooa het in sy beëdigde verklaring gesê hy is getroud en het vier dogters. Die gesin woon in Centurion en besit ŉ huis ter waarde van R2,2 miljoen. Masooa, die gesin se broodwinner, is ŉ arbeidswetkonsultant. Hy beweer hy het uit selfverdediging opgetree.